Медведев Дмитрий: Псори фIы хъужынущ
Дыгъэгъазэм и 9-м екIуэкIащ гъэс къэс къызэрагъэпэщ илъэс блэкIам кърикIуахэм щыхэплъэж «Медведев Дмитрий и гъусэу псалъэмакъ» программэр. Урысей Федерацэм и Премьер-министрым упщIэхэмкIэ зыхуагъэ- защ къэралым и пресс-IуэхущIапIэ нэхъ инхэм я журналистхэм. Медведевыр къыщызэтеувыIащ ди къэралым и иджырей щытыкIэм ехьэлIа нэхъ мыхьэнэшхуэ зиIэ Iуэхугъуэшхуэхэм: экономикэм, социальнэ унэтIыныгъэхэм, Сирием щекIуэкI зауэм, нэгъуэщIхэми.
И пIэм имыт Урысейм и экономикэр
2015 гъэм кърикIуахэм ириплъэжу Премьер-министрым жиIащ кризисым ирипэщIэтыну Урысей Правительствэм зэхигъэува Iэмалхэм я къалэн нэхъыщхьэр ягъэзэщIауэ. Абы къызэрыхигъэщамкIэ, ди экономикэм и щытыкIэр сыт и лъэныкъуэкIи йофIакIуэ. Правительствэм и УнафэщIым щапхъэу къихьащ мэкъумэш хозяйствэм игъуэта зыужьыныгъэр — илъэсым къриубыдэу абы къыпэкIуэ хэхъуэр проценти 2,5-3-кIэ хэхъуащ.
Премьерым къыхигъэщащ ипэкIэ ящIа къэрал гъэтIылъыгъэхэр правительствэм езэгърабгъуу къызэригъэсэбэпыр. УнафэщIым зэрыжиIэмкIэ, абыхэм я фIыгъэкIэ гугъуехь куэдыр къызэднэкIыфынущ. ЕтIанэгъэ къыщыщIэдзауэ, прави-тельствэр мэгугъэ экономикэ щытыкIэр хэпщIыкIыу ефIэкIуэну. Урысейм щыщыIэ инфляцэр ягъэмащIэу проценти 6,4-м нагъэсыфынущ.
«Пэж дыдэу, инфляцэр хуэдитIкIэ нэхъ мащIэ тхуэщIынущ — абы дыпоплъэ. ИджыпстукIэ инфляцэр нэхъ хуэм хъуащ», — жиIащ Медведевым.
Премьер-министрым къызэрыхигъэщамкIэ, щIыдагъэм и уасэр апхуэдэу ехуэх зэпыту щытмэ, правительствэм хэкIыпIэ зыбжанэхэр игъэхьэзыращ. Урысей экономикэм и щытыкIэр узытегузэвыхьын хуэдэу ФинансхэмкIэ министерствэм и унафэщIым зэрыжиIэм теухуауэ Медведевым «ар абы и лэжьыгъэу зэрыщытыр» игъэбелджылащ.
«ФинансхэмкIэ министерствэм и къалэнщ сытым дежи нэхъ Iейм дыхуигъэхьэзырыну. А лэжьыгъэр абыхэм ямыгъэзащIэмэ, ар зыми ищIэнукъым», — къипсэлъащ премьерым.
Социальнэ унэтIыныгъэхэр
Правительствэм иригъэкIуэкI социальнэ политикэм кърикIуахэм хэплъэжу, Медведевым жиIащ, социальнэ программэхэр 2016 гъэми нэхъыщхьэхэм ящыщу къызэрынэнур.
ПщIэншэу ят медицинэ Iуэхутхьэб- зэхэр IуахыжынкIэ зэрыхъунум теухуауэ къекIуэкI псалъэмакъхэм унафэщIыр къытеувыIащ икIи правительствэм ап-хуэдэ мурад зэримыIэр къыхигъэщащ. «Абы зыми зэхъуэкIыныгъэ лъэпкъ хилъхьэу ддэнукъым», — жиIащ абы.
Кърымымрэ Украинэмрэ я IуэхукIэ
Журналистхэм я гугъу ямыщIу къагъэнакъым Кърымымрэ Украинэмрэ ятеу-хуа псалъэмакъыр. Украинэм Кърымым электрокъарур зэрыпиубыдар «Кърымым щыпсэухэм я лъапсэгъэкIуэдым» хуигъэдащ Медведевым. ИкIи къыхигъэщащ Кърымыр зэрыIэщIэлъа илъэсхэм къриубыдэу щIыналъэм и зыужьыныгъэм хэлъхьэныгъэ лъэпкъ Украинэм зэрыхуимыщIар.
Урысейм и щIыхуэ доллар меларди 3 Украинэм къритыжын хуейм щхьэкIэ премьерым жиIащ ар къаIэрыхьэжыну иджыри гугъэ гуэрхэр зэрыщыIэр. АрщхьэкIэ, кIуэ пэтми ар нэхъ фIэщщIыгъуей мэхъу. «Сыт щхьэкIэ жыпIэмэ, ахэр пцIыупс защIэщи», — жиIащ Правительствэм и УнафэщIым.
«Ди къэралым и щIыхуэ зэрытелъым щхьэкIэ къамыгъанэу, Украинэм иджы- ри нэгъуэщI щIыхуэхэр къезытыну къэзыгъэгугъа Дунейпсо Валютэ Фондым и унафэр Урысейм зэран къыхуэхъун щхьэкIэщ къыщIащтар», — дыщIигъуащ лIыщхьэм.
Дзэм текIуадэ мылъкумрэ Тыркумрэ ятеухуауэ
Урысейм и цIыхухэр псом нэхъыбэу зыгъэпIейтейхэм ящыщщ Сирием ди къэралым щригъэкIуэкI зауэм текIуадэр — сыт хуэдизкIэ УФ-м и бюджетым терроризмэм ебэныныр къызэрыхэIэбэр? А упщIэм Медведев Дмитрий жэуап ири- тын идакъым, а Iуэхугъуэр зэрыщэхум къыхэкIыу.
Премьерым къыхигъэщащ, къэралыр IэщэкIэ зэщIэузэдэныр мыхьэнэшхуэ дыдэ зиIэу зэрыщытыр. «Илъэс зыбжанэ ипэкIэ зыхъумэжыныгъэм хухаха мылъкум щыхагъэхъуам, правительствэм и захуагъэм шэч къытрахьакъым. IэщэкIэ тэмэму зэщIэузэда къару щымыIэмэ, къэралри щыIэнукъым», — дыщIигъужащ премьерым.
Медведевым зэрыжиIэмкIэ, Урысей кхъухьлъатэ Су-24-р Тыркум къыщриудыхам зауэ зэрызэхиублэн Iэмал къилъыхъуэу арат. Ауэ ди къэралым и унафэщIхэр абыхэм я лъагъуэм ирикIуакъым. «Дэ экономикэ и лъэныкъуэкIэ абыхэм дапэджэжащ. Абы кърикIуэнущ Урысейм уасэхэр щыхэхъуэныр», — жиIащ премьерым.
Урысейм къэралхэм яхуиIэ зэпыщIэныгъэхэр къызэпиуду и закъуэу псэуну хущIэкъу хуэдэу КъухьэпIэмкIэ зэрыщыжаIэм теухуауэ Медведевым къыхигъэщащ ар зэрымыпэжыр. «Мэзкуу къигъэсэбэп Iэмалхэр къыпэувахэм зэрапэджэж защIэщ. ФIы лъэпкъ хэс-лъагъуэркъым иджыпсту ди цIыхухэм Тыркумрэ Египетымрэ зыщагъэпсэ-хуну Iэмал зэрамыIэм, — жиIащ абы. — Дэ апхуэдэу щIэтщIар ди цIыхухэм я узыншагъэмрэ я гъащIэмрэ тхъумэн щхьэкIэщ, армыхъумэ дуней псом пэIэщIэ тщIыну аракъым. Синай хытIыгум къыщыхъуа терактым хуэдэ иджыри къытригъэзэжынкIэ шынагъуэ щыIэщ. Аращ щхьэусыгъуэ хуэхъуар къэрал зыбжанэм яхудиIа кхъухьлъатэ зэпыщIэныгъэр зэпыдгъэуным.
Псалъэмакъым и кIэухыу Медведев Дмитрий ди хэкуэгъухэм ИлъэсыщIэ къэблагъэмкIэ ехъуэхъуащ. «ИслъэсыщIэм сыткIэ дыпэплъэну?» — упщIэм абы жэуап иритыжащ: «Псори фIы хъужынущ».
Антонов Николай.
« Известия»
